አገራችን ላለፉት ሁለት አስርት ዓመታት በአስቸጋሪው የአፍሪካ ቀንድ ውስጥ ሠላሟ ተረጋግጦ የራሷ ብቻ ሳይሆን የሌሎችን ሰላም በማስከበር ትልቅ አስተዋጽኦ ያደረገች አገር ናት። የዚህ ዋነኛው ምክንያት ህዝባችን ሰላም ወዳድ በመሆኑ በፀረ ድህነት ትግሉ በሙሉ አቅሙ ለመረባረብ የሚጓጓና የሚፈልግ ነው። ይህ ህዝብ እስካለ ድረስ መቼም ቢሆን የፌዴራል ዴሞክራሲያዊ ሥርዓታችን ተጠናክሮ የሚቀጥል መሆኑን ባጋጠሙን ተግዳሮቶች ሁሉ አይተናል። ዛሬም ቢሆን እንደዚህ ዓይነት ግጭቶች፣ አለመረጋጋቶች በሚኖሩበት ጊዜ የህዝባችን መሰረት ጽኑ በመሆኑ የፌዴራል ሥርዓታችንም በማይነቃነቅ መሰረት ላይ የተመሰረተ በመሆኑ ግጭቶችና አለመረጋጋቶች ቢፈጠሩም አገራችንን ግን ወደከፋ ነገር ሊወስዷት እንደማይችሉ ህዝባችን በሚገባ ተገን ሆኖ የቆመ መሆኑን አረጋግጠናል። ወደፊትም የህዝቡ ተሳትፎ ተጠናክሮ እንዲቀጥል መንግሥት፣ የፖለቲካ አመራሮች እንደዚሁም ከህዝቡ ጋር በጋራ የሚሠሩ የጸጥታ እና የደኅንነት ተቋማት፣ በጋራ በጽናት የምንሠራበት ይሆናል። ይሄ የተፈጠረው መረጋጋት የበለጠ እንዲጠናከርና ህዝቡም ወደ-ፀረ ድህነት ትግሉ እንዲመለስ እና መልካም አስተዳደርን ለማስፈን የጀመርናቸውን ሥራዎች ከመንግሥት ጎን ሆኖ ትልቅ አስተዋጽኦ እንዲያደርግ ማድረግ የሚገባን ይሆናል። ህዝብ ተረጋግቶ ወደቀጣይ ሥራ እንዲገባ ጥሪዬን ለማስተላለፍ እፈልጋለሁ።
